KOMMISSIONENS FORORDNING (EF) Nr. 2713/1999

af 20. december 1999

om fravigelse af forordning (EØF) nr. 3444/90 om gennemførelsesbestemmelser vedrørende støtte til privat oplagring af svinekød

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2759/75 af 29. oktober 1975 om den fælles markedsordning for svinekød(1), senest ændret ved forordning (EF) nr. 3290/94(2), særlig artikel 7, stk. 2, og

ud fra følgende betragtninger:

(1) I henhold til artikel 4, stk. 1, i Kommissionens forordning (EØF) nr. 3444/90 af 27. november 1990 om gennemførelsesbestemmelser vedrørende støtte til privat oplagring af svinekød(3), senest ændret ved forordning (EF) nr. 3533/93(4), skal indlagring være afsluttet senest på otteogtyvendedagen efter dagen for kontraktens indgåelse. I forordningens artikel 5 fastlægges de hovedkrav, som de erhvervsdrivende skal opfylde. Ifølge forordningens artikel 6 nedsættes støtten, eller der ydes ikke støtte, hvis den mængde, der faktisk oplagres i den kontraktlige oplagringsperiode, er mindre end kontraktmængden;

(2) ved Kommissionens beslutning 1999/551/EF(5), som ændret ved beslutning 1999/601/EF(6), og 1999/640/EF(7) indføres der beskyttelsesforanstaltninger over for dioxinforurenede animalske produkter til konsum eller foderbrug;

(3) et mindre antal erhvervsdrivende, der har indgået kontrakter om privat oplagring som led i Kommissionens forordning (EF) nr. 2042/98 af 25. september 1998 om de særlige betingelser for ydelse af støtte til privat oplagring inden for svinekødssektoren(8), ændret ved forordning (EF) nr. 2619/98(9), har ikke mulighed for at overholde deres kontraktforpligtelser på grund af beskyttelsesforanstaltningerne i forbindelse med dioxinforureningen af produkter til konsum og de belgiske myndigheders slagteforbud;

(4) på grund af de samme foranstaltninger kan der ikke ydes støtte for alle eller en del af de indlagrede produkter som følge af resultaterne af PCB-analyser eller manglende bevis for, at kødet er af sund og sædvanlig handelskvalitet, jf. bestemmelserne i artikel 2, stk. 2, i forordning (EØF) nr. 3444/90;

(5) de i forordning (EØF) nr. 3444/90 fastsatte bestemmelser, der normalt anvendes i sådanne situationer, bør ikke anvendes i dette tilfælde, da de vil straffe de erhvervsdrivende i urimeligt omfang i forhold til de helt usædvanlige omstændigheder, der er opregnet ovenfor;

(6) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Svinekød -

UDSTEDT FØLGENDE FORORDNING:

Artikel 1

Som undtagelse fra artikel 4, stk. 1, i forordning (EØF) nr. 3444/90 får de erhvervsdrivende, der har indgået kontrakter om privat oplagring som led i forordning (EF) nr. 2042/98, men som ikke har kunnet afslutte indlagringen på grund af vanskeligheder i forbindelse med de beskyttelsesforanstaltninger, der er fastsat ved beslutning 1999/551/EF, en yderligere frist på 21 dage til at gennemføre indlagringen.

Artikel 2

De sikkerhedsbeløb, der er stillet for ansøgninger om støtte til privat oplagring, og som er fastsat i forordning (EF) nr. 2042/98 med henblik på indgåelse af kontrakter om privat oplagring, hvis hovedkrav, jf. artikel 5 i forordning (EØF) nr. 3444/90, ikke har kunnet opfyldes på grund af de beskyttelsesforanstaltninger, der er fastsat ved beslutning 1999/640/EF, og de belgiske myndigheders slagteforbud, frigives for de mængder, som faktisk ikke er blevet oplagret.

Artikel 3

Som undtagelse fra artikel 6 i forordning (EØF) nr. 3444/90 udbetales der, hvis den faktisk oplagrede mængde som led i forordning (EF) nr. 2042/98 i løbet af den kontraktlige oplagringsperiode er mindre end kontraktmængden på grund af de beskyttelsesforanstaltninger, der er fastsat ved beslutning 1999/640/EF, og de belgiske myndigheders slagteforbud, støtte for den faktisk oplagrede mængde.

Artikel 4

Som undtagelse fra artikel 6, stk. 3, i forordning (EØF) nr. 3444/90 kan der, hvis en del af eller alle de mængder, der oplagres som led i forordning (EF) nr. 2042/98, udelukkes fra støtte på grund af resultaterne af de PCB-analyser, der er fastsat ved beslutning 1999/640/EF, eller som myndighederne har anmodet om i henhold til artikel 2, stk. 2, i forordning (EØF) nr. 3444/90, i givet fald udbetales støtte for den mængde, der ikke udelukkes på grund af disse resultater. Sikkerheden frigives fuldt ud.

Artikel 5

Denne forordning gælder efter anmodning fra de erhvervsdrivende, der over for myndighederne kan dokumentere, at de, da de skulle gennemføre deres kontrakter om privat oplagring, der er indgået som led i forordning (EF) nr. 2042/98, har haft de vanskeligheder, som er nævnt i artikel 1 til 4 i nærværende forordning, på grund af de beskyttelsesforanstaltninger, der er fastsat ved beslutning 1999/551/EF og 1999/640/EF, og de belgiske myndigheders slagteforbud.

Myndighederne går ved vurderingen af de forhold, som er nævnt i stk. 1, ud fra forretningspapirer som nævnt i artikel 1, stk. 2, i Rådets forordning (EØF) nr. 4045/89(10) og de i artikel 4 nævnte resultater af PCB-analyser.

Artikel 6

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. december 1999.

På Kommissionens vegne

Franz FISCHLER

Medlem af Kommissionen

(1) EFT L 282 af 1.11.1975, s. 1.

(2) EFT L 349 af 31.12.1994, s. 105.

(3) EFT L 333 af 30.11.1990, s. 22.

(4) EFT L 321 af 23.12.1993, s. 9.

(5) EFT L 209 af 7.8.1999, s. 42.

(6) EFT L 232 af 2.9.1999, s. 33.

(7) EFT L 253 af 28.9.1999, s. 19.

(8) EFT L 263 af 26.9.1998, s. 12.

(9) EFT L 329 af 5.12.1998, s. 9.

(10) EFT L 388 af 30.12.1989, s. 18.